钦定古今图书集成/明伦汇编/官常典/第776卷 > 虞潭
## 钦定古今图书集成/明伦汇编/官常典/第776卷 > 虞潭

按《晋书》本传，“潭字思奥，会稽馀姚人，吴骑都尉翻之
孙也。父忠，仕至宜都太守。吴之亡也，坚壁不降，遂死
之。潭清贞有捡操，州辟从事主簿，举秀才。大司马齐
王冏请为祭酒，除祁乡令，徙醴陵令。值张昌作乱，郡
县多从之，潭独起兵，斩昌别率邓穆等。襄阳太守华
恢上潭领建平太守，以疾固辞。遂周旋征讨，以军功”
赐爵都亭侯。陈敏反，潭东下，讨敏弟赞于江州，广州
刺史王矩上潭领庐陵太守。绥抚荒馀，咸得其所。又
与诸军共平陈恢，仍转南康太守，进爵东乡侯。寻被
元帝檄使讨江州刺史华轶。潭至庐陵，会轶已平，而
湘川贼杜弢犹盛。江州刺史卫展上潭并领安成太
守。时甘卓屯宜阳，为弢所逼，潭进军救卓，卓上潭领
长沙太守，固辞不就。王敦叛，潭为湘东太守，复以疾
辞。弢平后，元帝召补丞相军谘祭酒，转琅琊国中尉。
帝为晋王，除屯骑校尉，徙右卫将军，迁宗正卿，以疾
告归。会王含、沈充等攻逼京都，潭遂于本县招合宗
人及郡中大姓，共起义军，众以万数，自假明威将军，
乃进赴国难，至上虞，明帝手诏潭为冠军将军，领会
稽内史。潭即受命，义众云集。时有野鹰飞集屋梁，众
咸惧。潭曰：“起大义而刚鸷之鸟来集，破贼必矣。”遣长
史孔坦领前锋过浙江，追蹑充。潭次于西陵，为坦后
继。会充已擒，罢兵，征拜尚书。寻补右卫将军，加散骑
常侍。成帝即位，出为吴兴太守，秩中二千石，加辅国
将军。以讨充功，进爵零陵县侯。苏峻反，加潭督三吴
晋陵宣城义兴五郡军事。会王师败绩，大驾逼迁，潭
势弱不能独振，乃固守以俟四方之举。会陶侃等下，
潭与郄鉴、王舒协同义举，侃等假潭节，监扬州浙江
西军事。潭率众与诸军并势，东西掎角，遣督护沈伊
距管商于吴县，为商所败，潭自贬还节。寻而峻平。潭
以母老，辄去官还馀姚。诏转镇军将军、吴国内史。复
徙会稽内史，未发，还复吴都。以前后功，进爵武昌县
侯，邑一千六百户。是时军荒之后，百姓饥馑，死亡涂
地。潭乃表出仓米振救之。又修沪渎垒以防海沙，百
姓赖之。咸康中，进卫将军。潭貌虽和弱，而内坚明，有
胆决，虽屡统军旅，而鲜有倾败。以母忧去职。服阕，以
侍中、卫将军征。既至，更拜右光禄大夫、开府仪同三
司，给亲兵三百人，侍中如故。年七十九，卒于位。追赠
左光禄大夫，开府、侍中如故。谥曰“孝烈。”子仡嗣。